b'\n_START_ARTICLE_\nLimousin (bil)\n_START_PARAGRAPH_\nLimousin (limo) er en stor luksuri\xc3\xb8s bil, ofte benyttet av eiere/brukere som har privatsj\xc3\xa5f\xc3\xb8r. Betegnelsen har sin opprinnelse i regionen Limousin i Frankrike hvor gjetere brukte en hette som minnet om formen p\xc3\xa5 den taket eller kalesjen over passasjerkup\xc3\xa9en som var karakteristisk for de tidlige limousinene \xe2\x80\x93 hvor f\xc3\xb8rerplassen ikke var overbygd. _NEWLINE_Dagens limousiner er ikke i samme grad spesialbygd, men gjerne tilpassede standardmodeller. Tilpasningene er gjerne minimum skillevegg mellom f\xc3\xb8rerplass og passasjerkup\xc3\xa9 og ofte ogs\xc3\xa5 forlenget (ogs\xc3\xa5 kalt \xc2\xabstrukket\xc2\xbb) karosseri. Skilleveggen er ofte laget i lydtett glass. Limousiner kan ogs\xc3\xa5 v\xc3\xa6re forsterket med panser og skuddsikre dekk. I tillegg til at passasjerkup\xc3\xa9en byr p\xc3\xa5 langt bedre plassforhold og seter enn biler flest, kan den ha installert utstyr som TV, radio, barskap, telefon, setemassasje \xe2\x80\x93 osv. i det uendelige \xe2\x80\x93 alt etter eierens \xc3\xb8nsker, behov og lommebok.\n_START_SECTION_\nMerker og modeller\n_START_PARAGRAPH_\nDet er i f\xc3\xb8rste rekke store modeller av luksusmerker som konverteres til limousiner. Enkelte bruker bokstaven \xc2\xabL\xc2\xbb (lang) som suffiks for \xc3\xa5 markere at en modell er forlenget. _NEWLINE_Blant merker som er i bruk i den vestlige verden kan nevnes: Audi, Bentley, BMW, Cadillac, Chrysler, Ford, Holden, Hummer, Infiniti, Jaguar, Lexus, Lincoln, Mercedes-Benz og Rolls-Royce. Fra \xc3\x98st-Europa er GAZ, ZIM og ZIL kjent. I USA er Lincoln Town Car, Cadillac DTS, Hummer H2, og Lincoln Navigator de mest popul\xc3\xa6re kandidatene for ombygging. Ogs\xc3\xa5 VW Boble er bygd om til limousin med 10 passasjerplasser i USA. I Norge er en Ford Anglia bygd om til limousin og brukt i en reklamefilm for Lotto.\n_START_SECTION_\nBrukere\n_START_PARAGRAPH_\nMange \xc2\xabviktige\xc2\xbb personer (kongelige, politikere, presidenter, n\xc3\xa6ringslivsledere mm.) eller kjente personer (sangere, skuespillere, mm.) velger en limousin til transport, kanskje fordi det inngir respekt eller utstr\xc3\xa5ler makt \xe2\x80\x93 i tillegg til at det kan v\xc3\xa6re verdifullt, avslappende og effektivt \xc3\xa5 slippe \xc3\xa5 kj\xc3\xb8re selv._NEWLINE_Limousiner er i utstrakt bruk i forbindelse med n\xc3\xa6ringsvirksomhet, politisk virksomhet og av kongelige. Oppdragene kan v\xc3\xa6re i forbindelse med m\xc3\xb8ter og representasjon, til og fra flyplasser, begravelser, bryllup, selskap og festligheter. Ogs\xc3\xa5 \xc2\xabvanlige\xc2\xbb mennesker velger \xc3\xa5 leie sj\xc3\xa5f\xc3\xb8r og limousin i forbindelse med spesielle anledninger som utdrikningslag, bryllup, jublileer, ferier og andre festligheter hvor pengene sitter l\xc3\xb8st og en f\xc3\xb8lelse av luksus og eksklusivitet prioriteres.'